ทริสยอมซูฮก ‘อีซี่บาย’เจ๋ง คุณภาพหนี้ดี
อีซี่บายยังไม่ระคายตัว ทริสเชื่อมือสินเชื่อเพื่อบริโภค
8 พ.ย. 2555

อีซี่บายยังไม่ระคายตัว ทริสเชื่อมือสินเชื่อเพื่อบริโภค
บริษัท ทริสเรทติ้ง ประกาศเพิ่มอันดับเครดิตองค์กรของ บริษัท อีซี่ บาย เป็นระดับ “BBB+” จากระดับ “BBB” ด้วยแนวโน้ม “Stable” หรือ “คงที่” และคงอันดับเครดิตหุ้นกู้มีการค้ำประกันของบริษัทที่ระดับ “BBB+” อันดับเครดิตสะท้อนถึงฐานเงินทุน รวมถึงฐานะทางการเงินและคุณภาพสินทรัพย์ที่ดีขึ้นอย่างต่อเนื่องตั้งแต่ปี 2551 ถึงครึ่งปีแรก 2555 และสถานะทางการตลาดที่แข็งแกร่งในธุรกิจสินเชื่อเพื่อการบริโภค
อย่างไรก็ตาม อันดับเครดิตมีข้อจำกัดจากฐานะทางเครดิตที่อ่อนแอลงของบริษัทแม่คือ ACOM Co., Ltd. (ACOM) ซึ่งเป็นผู้ถือหุ้นรายใหญ่ จากความเสี่ยงของกลุ่มลูกค้าที่มีความอ่อนไหวต่อภาวะแวดล้อมทางเศรษฐกิจ รวมทั้งการแข่งขันที่รุนแรง ปัจจัยเหล่านี้อาจจำกัดการเติบโตทางธุรกิจและการทำกำไร รวมถึงอาจทำให้คุณภาพสินทรัพย์ของบริษัทถดถอยลงในอนาคต
ทริส ระบุว่า คุณภาพสินทรัพย์ของบริษัท อีซี่ บาย ดีขึ้นอย่างต่อเนื่อง โดยสินเชื่อค้างชำระมากกว่า 3 เดือนต่อสินเชื่อรวมลดลงจาก 5.62% ในปี 2550 เป็น 2.14% ในปี 2554 และลดลงเหลือ 1.91% ณ เดือน มิ.ย. 2555 ในขณะที่สัดส่วนเฉลี่ยของอุตสาหกรรมกลับเพิ่มขึ้นเป็น 3% ในงวดเดือน มิ.ย. 2555 จาก 2.75% ในปลายปี 2554
ขณะที่สัดส่วนหนี้สูญตัดบัญชีสุทธิต่อสินเชื่อรวมถัวเฉลี่ยก็ลดลงจาก 13.22% ในปี 2552 เป็น 9.29% ในปี 2553 และลดลงเหลือ 6.73% ในปี 2554 ตามลำดับ